Nafarroako Parlamentuko Mahaiak, 2019ko abenduaren 9an egindako bilkuran, erabaki hau hartu zuen, besteak beste:

Ikusita Nafarroako Parlamentuko Langileen Estatutua aldatzeko proposamena, Nafarroako Parlamentuko Zerbitzu Juridikoek egina, indarreko Langileen Estatutuaren laugarren xedapen gehigarriarekin eta Legebiltzarreko Erregelamenduaren hirugarren xedapen gehigarriarekin bat, hona ERABAKIA:

**1.** Nafarroako Parlamentuko Langileen Estatutua aldatzeko proposamena, honekin batera doana, onestea.

**2.** Nafarroako Parlamentuko Langileen Estatutua aldatzeko proiektua Erregelamendu Batzordera igortzea, honek erabateko legegintza-eskumenez onets dezan.

**3.** Aipatu Nafarroako Parlamentuko Langileen Estatutua aldatzeko proposamenari zuzenketak aurkezteko epe bat irekitzea, abenduaren 16ko eguerdiko hamabietan bukatuko dena.

**4.** Nafarroako Parlamentuko Langileen Estatutua aldatzeko proposamen hau Nafarroako Parlamentuko Langileen Batzordeari ere helaraztea, Nafarroako Parlamentuko Langileen Estatutuaren 34. artikuluan xedaturiko ondorioetarako.

Iruñean, 2019ko abenduaren 9an

Lehendakaria: Unai Hualde Iglesias

Proposamena, Nafarroako Parlamentuko Langileen Estatutua aldatzekoa

ZIOEN AZALPENA

Legebiltzarreko Langileen Estatutua da antolaketaren eta langileen alorrean autoaraugintza-printzipioa ezartzen eta bermatzen duen oinarrizko araua, Parlamentuaren autonomiaren printzipio orokorretik eratorrita. Lege-maila eta -indarra dauzka, eta hala adierazi dute Konstituzio Auzitegiak nahiz Auzitegi Gorenak.

Langileen Estatutuaren aldaketa honen arrazoia da Europar Batasuneko Justizia Auzitegiak C-72/18 aferan emandako 2019ko ekainaren 20ko epaiari araugintzazko exekuzioa eman beharra. Auzitegi horrek jo du langile kontratatuen ordainsarietan sartu beharrekoak direla gradu- eta antzinatasun-osagarriak eta familia-laguntza, epaian adierazitako zertzeladekin. Estatutuak langile kontratatuentzat ordain-kontzeptu horiek jasotzen ez dituen heinean da beharrezkoa estatutua aldatzea.

Langileen Estatutu indardunaren laugarren xedapen gehigarriak ezarritako prozedurari eta Parlamentuko Erregelamenduko hirugarren xedapen gehigarriari jarraikiz, Nafarroako Parlamentuaren Langileen Estatutua aldatzen da, nondik norako hauekin:

**Lehena.** Nafarroako Parlamentuko Langileen Estatutuko 4.4 artikulua aldatzen da. Honako testu hau izanen du:

“4. Langile kontratatuek jasoko dituzten ordainsariak izanen dira betetzen ari diren lanpostuari dagozkionak. Halaber jasoko dituzte graduari dagokion ordainsaria eta emandako zerbitzuengatiko antzinatasun-saria, salbu eta beste administrazio publiko batengandik jasotzen badute, bai eta familia-laguntza ere”.

**Bigarrena.** Testu berria ematen zaio bigarren xedapen gehigarriko 1. zenbakiari. Honela idatzita geldituko da:

“A) Estatutu honek aurreikusten ez duen orotan aplikatuko da, Parlamentuaren araugintza-autonomia errespetatzen duen neurrian, 5/2015 Legegintzako Dekretua, urriaren 30ekoa, zeinaren bidez onesten baita Enplegatu Publikoaren Oinarrizko Estatutuaren Legearen testu bategina.

B) Orobat aplikatu ahalko dira, behar bezala egokituta, 13/1983 Legegintzako Foru Dekretua, martxoaren 30ekoa, Nafarroako administrazio publikoen zerbitzuko langileen estatutuari buruzkoa, eta hori aldatzen duten foru legeak, ezertan galarazi gabe 5, 6 eta 34.2 artikuluetan ezarritako eskumenak.

C) Halaber aplikatuko da, ordezko bezala, Foru Komunitateko administrazioko funtzionarioen araubideari buruzko araudi indarduna, jarduera parlamentarioarekin bateraezina ez den heinean”.

**Hirugarrena.** Xedapen gehigarri berri bat eransten da, hamaikagarrena, honako testuarekin:

“Hamaikagarren xedapen gehigarria. Gradu-ordainsaria administrazio araubideko langile kontratatuei ordaintzea.

Nafarroako Parlamentuak ofizioz ordainduko die administrazio araubideko langile kontratatuei gradu-ordainsaria, 2019ko urtarrilaren 1etik aurrera eta 4 urteko atzeraeragineko efektu ekonomikoekin, kasu bakoitzean aitortutako antzinatasunaren arabera”.

**Laugarrena.** Xedapen iragankor bakar berri bat eransten da, honako testuarekin:

“Xedapen iragankor bakarra. Legegintzazko baliozkotzea.

Gradu-aitorpenaren efektuak atzeraeraginez hedatzeak berekin dakar legegintza bidez baliozkotzen direla aitorpen hori iraganean Nafarroako Parlamentuko langile kontratatuei ukatu zieten administrazio-ebazpenak, hamaikagarren xedapen gehigarriko zertzelada berberekin”.

**Bosgarrena.** Azken xedapenetako bigarrena aldatzen da, jarraian adierazten den bezala:

“Azken xedapenetan bigarrena. Indarra hartzea.

Langileen Estatutuaren aldaketa honek Nafarroako Parlamentuko Aldizkari Ofizialean argitaratzen den egunean bertan hartuko du indarra. Nafarroako Aldizkari Ofizialean ere argitaratuko da.”